Ilmoitus suojatoimenpidetutkimuksen aloittamisesta uudelleen unionin yleisen tuomioistuimen asiassa T-246/19 9 päivänä marraskuuta 2022 antaman tuomion perusteella suojatoimenpiteiden käyttöönotosta Kambodžasta ja Myanmarista peräisin olevan indica-riisin tuonnissa annetun komission täytäntöönpanoasetuksen (EU) 2019/67 osalta

(2023/C 18/05)

1. Tuomio

Asiassa T-246/19, Kambodžan kuningaskunta ja Cambodia Rice Federation (CRF) vastaan Euroopan komissio, 9. marraskuuta 2022 antamallaan tuomiolla, jäljempänä ’tuomio’, Euroopan unionin yleinen tuomioistuin, jäljempänä ’unionin yleinen tuomioistuin’, kumosi suojatoimenpiteiden käyttöönotosta Kambodžasta ja Myanmarista peräisin olevan indica-riisin tuonnissa 16 päivänä tammikuuta 2019 annetun komission täytäntöönpanoasetuksen (EU) 2019/67, jäljempänä ’riidanalainen asetus’ (1), jolla Euroopan komissio, jäljempänä ’komissio’, otti uudelleen käyttöön kolmen vuoden ajaksi yhteisen tullitariffin mukaiset tullit kyseisen riisin tuonnissa ja vähensi sovellettavaa tullia asteittain Kambodžasta ja Myanmarista peräisin olevan riisin tuonnin osalta.

Unionin yleinen tuomioistuin katsoi, että komissio teki oikeudellisen virheen ja ilmeisen arviointivirheen, kun se mielivaltaisesti rajoitti unionin tuotannonalalle aiheutunutta vahinkoa koskevan tutkimuksensa koskemaan ainoastaan myllyjä, jotka jauhavat Euroopan unionissa kasvatetusta tai korjatusta raakariisistä (”paddy rice”) jalostettua hiottua tai osittain hiottua indica-riisiä. Näin ollen myös unionin tuottajien virheellinen määritelmä vääristi vakavien vaikeuksien esiintymisen analysointia, koska komissio jätti jotkin tuottajat vahingon arvioinnin ulkopuolelle.

Unionin yleinen tuomioistuin totesi myös, että komissio ei toimittanut riittävää näyttöä hinnan alittavuutta koskevaan analyysiin tehdyistä oikaisuista.

Lopuksi unionin yleinen tuomioistuin totesi myös, että komissio loukkasi kantajien puolustautumisoikeuksia ja rikkoi velvollisuutta ilmoittaa olennaiset tosiseikat ja huomiot sekä niiden taustalla olevat yksityiskohdat. Komissio ei varsinkaan ilmoittanut kulutus- ja vahinkoindikaattoreiden perustana olevia tietoja eikä hinnan alittavuutta koskevaa analyysiä ja oikaisuja, jotka tehtiin niiden huomautusten perusteella, joita asianomaiset osapuolet esittivät yleiset päätelmät sisältävästä asiakirjasta.

2. Seuraukset

SEUT-sopimuksen 266 artiklan mukaan toimielinten on toteutettava tuomioistuimen tuomioiden täytäntöön panemiseksi tarvittavat toimenpiteet. Jos toimielinten hyväksymä säädös kumotaan asetuksen (EU) N:o 978/2012 (2) mukaisen yleisen suojatoimenpidetutkimuksen kaltaisen hallinnollisen menettelyn yhteydessä, unionin yleisen tuomioistuimen tuomion noudattamiseen sisältyy kumotun säädöksen korvaaminen uudella säädöksellä, jossa tuomioistuimen yksilöimä lainvastaisuus on poistettu (3).

Tuomioistuimen oikeuskäytännön mukaan menettely kumotun säädöksen korvaamiseksi voidaan aloittaa uudelleen juuri siitä ajankohdasta, jolloin lainvastaisuus ilmeni (4). Tämä tarkoittaa erityisesti sitä, että tilanteessa, jossa hallinnollisen menettelyn päättävä säädös kumotaan, kumoaminen ei välttämättä vaikuta valmisteleviin säädöksiin, kuten suojatoimenpidemenettelyn vireillepanoon. Tilanteessa, jossa esimerkiksi asetus, jolla otetaan käyttöön asetuksen (EU) N:o 978/2012 mukaiset yleiset suojatoimenpiteet, joilla Euroopan komissio ottaa tuonnin osalta uudelleen käyttöön yhteisen tullitariffin mukaiset tullit kolmen vuoden ajaksi, kumotaan, tämä merkitsee sitä, että tällaisen kumoamisen jälkeen suojatoimenpidemenettely on edelleen käynnissä, sillä suojatoimenpidemenettelyn päättävä säädös on poistettu unionin oikeusjärjestyksestä (5), lukuun ottamatta tapausta, jossa lainvastaisuus tapahtui vireillepanovaiheessa.

Nyt käsiteltävässä asiassa unionin yleinen tuomioistuin kumosi riidanalaisen asetuksen 1 jaksossa mainituista syistä.

Muut riidanalaisen asetuksen sisältämät havainnot ja päätelmät, joita ei riitautettu tai jotka riitautettiin mutta joita unionin yleinen tuomioistuin ei tutkinut, ovat edelleen päteviä, eikä tutkimuksen uudelleen aloittaminen vaikuta niihin.

3. Menettelyn uudelleen aloittaminen

Edellä esitetyn perusteella komissio päätti aloittaa uudelleen suojatoimenpidetutkimuksen, joka johti riidanalaisen asetuksen antamiseen, jolla komissio otti uudelleen käyttöön yhteisen tullitariffin mukaiset tullit kyseisen riisin tuonnissa kolmen vuoden ajaksi.

Alkuperäisen tutkimuksen uudelleen aloittaminen käynnistää sen siitä kohdasta, jossa sääntöjenvastaisuus tapahtui.

Alkuperäisen tutkimuksen uudelleen aloittamisella on tarkoitus korjata täysimääräisesti unionin yleisen tuomioistuimen havaitsemat virheet ja arvioida, oikeuttaako unionin yleisen tuomioistuimen selventämien sääntöjen soveltaminen toimenpiteiden ottamisen uudelleen käyttöön, mikä johtaisi yhteisen tullitariffin tullien palauttamiseen Kambodžasta peräisin olevan CN-koodeihin 1006 30 27, 1006 30 48, 1006 30 67 ja 1006 30 98 kuuluvan indica-riisin tuonnissa alkuperäisen kolmen vuoden ajanjakson eli 18. tammikuuta 2019 ja 18. tammikuuta 2022 väliseksi ajaksi. Koska toimenpiteiden soveltaminen on päätetty, mahdollinen yhteisen tullitariffin tullien ottaminen uudelleen käyttöön koskisi ainoastaan 18. tammikuuta 2019 ja 18. tammikuuta 2022 välisenä aikana tapahtunutta tuontia

4. Kirjalliset huomautukset

Kaikkia asianomaisia osapuolia pyydetään esittämään näkökantansa, toimittamaan tietoja ja esittämään asiaa tukevaa näyttöä tutkimuksen uudelleen aloittamiseen liittyvistä seikoista. Nämä tiedot ja asiaa tukeva näyttö on toimitettava komissiolle 30 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin mainita.

5. Mahdollisuus tulla tutkimusta suorittavien komission yksiköiden kuulemaksi

Kaikki asianomaiset osapuolet voivat pyytää tulla tutkimusta suorittavien komission yksiköiden kuulemiksi. Kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkimuksen uudelleen aloittamiseen liittyviä kysymyksiä koskevat kuulemispyynnöt on esitettävä 15 päivän kuluessa tämän ilmoituksen julkaisemisesta Euroopan unionin virallisessa lehdessä. Myöhemmät kuulemispyynnöt on esitettävä määräajoissa, jotka komissio vahvistaa asianomaisten osapuolten kanssa käymässään yhteydenpidossa.

6. Kirjallisia huomautuksia ja kirjeenvaihtoa koskevat ohjeet

Tietoihin, jotka on toimitettu komissiolle suojatoimenpidetutkimusten yhteydessä, ei sovelleta tekijänoikeuksia. Jos kyse on tiedoista, joihin kolmannella osapuolella on tekijänoikeuksia, asianomaisten osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella komissio voi a) käyttää tietoja tässä suojatoimenpidemenettelyssä ja b) toimittaa tietoja tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuksiaan.

Kaikki asianomaisten osapuolten luottamuksellisina toimittamat kirjalliset huomautukset, mukaan lukien tässä ilmoituksessa pyydetyt tiedot, täytetyt kyselylomakkeet ja kirjeenvaihto, on varustettava merkinnällä ”Sensitive” (6). Tämän tutkimuksen kuluessa tietoja toimittavia osapuolia kehotetaan perustelemaan luottamuksellista käsittelyä koskevat pyyntönsä. Osapuolten, jotka toimittavat luottamuksellisia tietoja, on toimitettava niistä GSP-asetuksen 38 artiklan mukaisesti ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltavaksi). Näiden yhteenvetojen on oltava riittävän yksityiskohtaiset, jotta luottamuksellisina toimitettujen tietojen olennainen sisältö voidaan kohtuullisesti ymmärtää. Jos kuitenkin ilmenee, ettei tietojen toimittaja halua saattaa niitä julkisiksi eikä antaa lupaa niiden ilmaisemiseen yleisluontoisesti tai yhteenvetona ja ettei luottamuksellista käsittelyä koskeva pyyntö ole perusteltu, kyseiset tiedot voidaan jättää ottamatta huomioon.

Asianomaisten osapuolten on esitettävä kaikki huomautuksensa ja pyyntönsä TRON.tdi-tietokannan kautta (https://tron.trade.ec.europa.eu/tron/TDI), mukaan lukien pyynnöt tulla rekisteröidyksi asianomaiseksi osapuoleksi, skannatut valtakirjat ja todistukset. Käyttämällä TRON.tdi-tietokantaa tai sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”EUROOPAN KOMISSION KANSSA KÄYTÄVÄ VIESTINTÄ KAUPAN SUOJATOIMIA KOSKEVISSA TAPAUKSISSA” kauppapolitiikan pääosaston verkkosivustolla osoitteessa http://trade.ec.europa.eu/doclib/docs/2011/june/tradoc_148003.pdf. Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on toimiva virallinen yrityksen sähköpostiosoite, jota seurataan päivittäin. Kun yhteystiedot on toimitettu, komissio on yhteydessä asianomaisiin osapuoliin ainoastaan TRON.tdi-tietokannan tai sähköpostin kautta, jolleivat ne nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä. Lisäsäännöt ja -tiedot komission kanssa käytävästä kirjeenvaihdosta, mukaan lukien TRON.tdi-tietokannan tai sähköpostin kautta toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.

Komission yhteystiedot:

European Commission Directorate General for Trade Directorate G Office: CHAR 04/39 1049 Bruxelles/Brussel BELGIQUE/BELGIË

Sähköposti: TRADE-SAFEGUARD-RICE@ec.europa.eu

7. Yhteistyöstä kieltäytyminen

Jos asianomainen osapuoli kieltäytyy antamasta tarvittavia tietoja tai ei toimita niitä määräajassa tai jos se huomattavasti vaikeuttaa tutkimusta, alustavat tai lopulliset päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella 28. elokuuta 2013 annetun komission delegoidun asetuksen (EU) N:o 1083/2013 13 artiklan mukaisesti.

Jos todetaan, että jokin asianomainen osapuoli on toimittanut vääriä tai harhaanjohtavia tietoja, nämä tiedot voidaan jättää huomiotta ja niiden sijasta voidaan käyttää käytettävissä olevia tietoja.

Jos asianomainen osapuoli ei toimi yhteistyössä tai toimii vain osittain yhteistyössä, lopputulos voi olla osapuolen kannalta epäedullisempi kuin siinä tapauksessa, että se olisi toiminut yhteistyössä.

Vastaamatta jättämistä tietokoneavusteisesti ei pidetä yhteistyöstä kieltäytymisenä sillä edellytyksellä, että asianomainen osapuoli osoittaa, että vastauksen esittäminen vaaditussa muodossa voisi aiheuttaa kohtuuttomasti ylimääräistä vaivaa tai lisämaksuja. Asianomaisen osapuolen tulisi ottaa välittömästi yhteyttä komissioon.

8. Kuulemismenettelystä vastaava neuvonantaja

Kyseisellä edunsaajamaalla ja asianomaisilla osapuolilla on oikeus yleiseen kuulemiseen, ja niiden on 21 päivän kuluessa tämän ilmoituksen julkaisemisesta Euroopan unionin virallisessa lehdessä esitettävä kirjallinen pyyntö, jossa osoitetaan, että tutkimuksen tulos todennäköisesti todella vaikuttaa niihin ja että niiden suulliseen kuulemiseen on olemassa erityiset syyt.

Edunsaajamaa ja asianomaiset osapuolet voivat ottaa yhteyttä kuulemismenettelystä vastaavaan neuvonantajaan. Neuvonantaja tarkastelee pyyntöjä tutustua asiakirjoihin, asiakirjojen luottamuksellisuutta koskevia kiistoja, määräaikojen pidentämispyyntöjä ja pyyntöjä tulla kuulluksi. Kaikki pyynnöt on esitettävä hyvissä ajoin ja viipymättä, jottei vaaranneta menettelyjen hallittua etenemistä. Tätä varten asianomaisten osapuolten olisi otettava yhteyttä neuvonantajaan mahdollisimman varhain sen jälkeen, kun osallistumisen perusteena oleva tapahtuma on tapahtunut. Neuvonantaja tutkii osallistumispyyntöjen syyt, esiin tuotujen asioiden luonteen sekä näiden asioiden vaikutuksen puolustautumisoikeuksiin, ottaen asianmukaisesti huomioon hyvän hallinnon toteutumisen ja tutkimuksen saattamisen päätökseen oikea-aikaisesti. Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla: https://ec.europa.eu/trade/trade-policy-and-you/contacts/hearing-officer/

9. Henkilötietojen käsittely

Tässä tutkimuksessa kerättyjä henkilötietoja käsitellään Euroopan parlamentin ja neuvoston asetuksen (EU) 2018/1725 (7) mukaisesti.

Tietosuojailmoitus, jossa annetaan tietoa henkilötietojen käsittelystä komission toteuttamissa kaupan suojatoimenpiteissä, on saatavilla kauppapolitiikan pääosaston verkkosivustolla: https://ec.europa.eu/trade/policy/accessing-markets/trade-defence

10. Julkistaminen

Edunsaajamaalle ja asianomaisille osapuolille, jotka on rekisteröity sellaisiksi sen tutkimuksen aikana, joka johti riidanalaisen asetuksen hyväksymiseen, ilmoitetaan aikanaan niistä olennaisista tosiseikoista ja näkökannoista, joiden pohjalta komissio aikoo panna edellä mainitun tuomion täytäntöön, ja niille annetaan tilaisuus esittää huomautuksia ennen lopullisen päätöksen tekemistä.

(1) EUVL L 15, 17.1.2019, s. 5.

(2) Euroopan parlamentin ja neuvoston asetus (EU) N:o 978/2012, annettu 25 päivänä lokakuuta 2012, yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta (EUVL L 303, 31.10.2012, s. 1), ”asetus (EU) N:o 978/2012”).

(3) Yhdistetyt asiat 97, 193, 99 ja 215/86, Asteris v. komissio, EU:C:1988:46, 27 ja 28 kohta, ja asia T-440/20, Jindal Saw v. Euroopan komissio, EU:T:2022:318, 115 kohta.

(4) Asia C-415/96, Espanja v. komissio, EU:C:1998:533, 31 kohta; asia C-458/98 P, Industrie des Poudres Sphériques v. neuvosto, EU:C:2000:531, 80–85 kohta; asia T-301/01, Alitalia v. komissio, EU:T:2008:262, 99 ja 142 kohta; yhdistetyt asiat T-267/08 ja T-279/08 Région Nord-Pas de Calais v. komissio, EU:T:2011:209, 83 kohta.

(5) Asia C-415/96, Espanja v. komissio, EU:C:1998:533, 31 kohta; asia C-458/98 P, Industrie des Poudres Sphériques v. neuvosto, EU:C:2000:531, 80–85 kohta.

(6) ”Sensitive”-merkinnällä varustettu asiakirja on asetuksen (EU) N:o 978/2012 38 artiklassa tarkoitettu luottamuksellisena pidettävä asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

(7) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).